Dit is vir my baie interessant om te sien dat die saadjie wat handel oor “Bloedlynvloeke”, die meeste gelees word… en dit laat my wonder… Is daar dalk baie mense wat ook geglo het dat ons bloedlynvloeke moet breek om in oorwinning te leef, maar na ’n rukkie agtergekom het dat hierdie “resep” nie werk nie? Dat dinge nie rêrig verander het in hulle lewens nie? Ek het ’n vriendin wat altyd sê as die sny van bloedlynvloeke, saam met bevryding, “gewerk” het, dan was sy mos nou al lankal “high en holy”. En dit is presies soos sy sê, want daar is massas mense wat kampe en byeenkomste bywoon om hierdie snert te leer, wat hulle tyd en geld in die water gooi om na ’n paar weke of maande maar net agter te kom dat dit nooit “gewerk” het nie, die sny van bloedlynvloeke het nie aan hulle oorwinning gegee nie. Hoekom nie?
Die grootste probleem rondom die sny van bloedlynvloeke is die motief agter die daad. Wat is die hoofrede dat die mens tot die besef laat kom dat hy bloedlynvloeke moet sny? Is dit dalk omdat daar slegte goed in sy lewe gebeur? Is dit dalk omdat dit finansieël sleg gaan, dat dit sleggaan in sy huwelik, of dat sy kinders rebels is? Sny die mens bloedlynvloeke omdat daar ’n string buite-egtelike kinders in die familie is en hy bang is dit gebeur met sy kinders ook?
Die mens glo dat as daar slegte goed in sy lewe gebeur, dit hom meer voorspoed sal gee wanneer hy die sondes van sy voorouers aan God bely, onverskoning vra daarvoor en dan hierdie sonde se houvas op sy eie lewe verbreek. Netsowel kan ek sê hulle glo dat die sondes van hulle voorouers ’n direkte vloek op hulle geplaas het en daarom gebeur daar nou goor dinge in hulle lewe, en dat dit sal help as hulle bloedlynvloeke breek. So wat is die motief agter hierdie daad? SODAT DIT BETER MET DIE MENS MOET GAAN!!! SODAT DIE MENS IETS DAARUIT KAN KRY! Waar is die fokus van hierdie mens? Op God of op hom homself? As die fokus van die mens op die self is, het hy geestelik nog nie aan homself gesterf nie, want as ’n mens geestelik die self afgesterf het, is die fokus op God en Sy werke; dan aanvaar ’n mens die wil van God en probeer ons nie om God se arm te draai sodat dit moet beter gaan in ons lewens nie.
As jy mooi gaan dink daaroor, veral die saak oor buite-egtelike kinders, sal jy ook besef dat dit nie so maklik is om net ’n towerstaffie te swaai en te glo jou woorde het krag deur sogenaamde bloedlynvloeke te sny nie… dit vat BAIE meer as dit! Dit vat gehoorsaamheid! Die mens moet oor sonde begin heers! Om ’n simpel voorbeeld te noem: Om buite-egtelike kinders te voorkom, gaan nie gebeur deur die bloedlynvloek van buite-egtelike kinders te breek nie, dit gaan alleenlik gebeur wanneer die mens God gehoorsaam deur nie voor die huwelik in die bed te spring saam met ’n ander nie. Die mens moet begin heers oor sonde, want sonde veroorsaak ’n vervloeking oor jou eie lewe. As jy aangaan met die sondes, ongoddelike tradisies en godsdiens van jou voorouers, skep jy vir jouself ’n vervloekte omgewing. Dan gee jy aan Satan reg om te kom krap en inmeng in jou lewe, hy het dan beheer oor jou lewe en kan ‘n spul slegte goed in jou lewe laat gebeur. Gaan jy uit sy kloue kan ontsnap deur net bloedlynvloeke te laat sny? Glad nie, jy sal beheer oor hom en sonde moet kry en jy gaan dit nie kan verkry deur die skuld van jou sonde op jou voorouers te pak en bloedlynvloeke te sny nie. Gaan eerder in afsondering voor die voete van Abba Vader dat Hy aan jou uitwys wat die verkeerde goed in jou eie lewe is waarmee JY moet breek, dit wat JY moet afsterf, nie dit wat jou voorouers verkeerd gedoen het nie. Hulle het dalk aan jou ’n verkeerde “mindset” geleer wat jy sal moet afsterf, maar dit is moontlik om ons ou “mindset” af te sterf sodat God aan ons ’n nuwe “mindset” kan gee. Lees gerus Raak ontslae van verslenterde klere, ontwikkel Goddelike DNAoor hierdie onderwerp.
Om bloedlynvloeke te sny, gaan nie aan die mens ’n nuwe lewe of ’n nuwe “mindset” geen nie, dit gaan ook nie die mens in staat stel om te heers oor sonde nie! Daar is net een manier en dit is om te sterf aan die self en weer gebore te word in die geslag van God in. Alleenlik dan sal die mens deur die Lewe van God kan heers oor die sonde.